# שמועה רביעית-חמישית – שנה שלישית - שיעור 20 א: תיקון כתר דלאה וד' של אחד

## הארות התפילין

### לאה כקשר של תפילין

אח"כ תכוין להמשיך ג"כ מוחין אל נוק' דז"א במלת אחד והנקבה הזו כבר ביארנו עניינה לעיל כי המעלה עתה מ"ן במלת אחד היא רחל ולא לאה אמנם מצאנו ראינו בזוהר כי הד' דאחד היא מלכות הנקרא קשר של תפילין ש"ר גם אמרו כי בשכמל"ו הוא במלכות וצריך לבאר הדברים האלה באר היטב שלא יחלקו יחד:

 והענין הוא דע כי ב' נקבות יש לז"א לאה ורחל וה"ס תרין נשין דיעקב דאיהו ז"א ומצינו כתוב ויאהב יעקב את רחל ותמיד הוה דיור' ומשכני' באהל רחל. וקצת טעמו של דבר נת"ל והוא לפי שרחל נקרא עקרת הבית עיקרו של בית כי היא מכלל הי"ס והיא ספי' עשירית שבהם ויש לה בחי' פרצוף גמור והפרצוף הזה יש לו פנים ואחור ויש לו פנימי וחיצון כמו שאר הפרצופים שיש באצילות.

רחל היא המלכות העיקרית, השרשית, הספירה העשירית, פרצוף הנוקבא השלם שיש לו פנים ואחור, פנים וחיצון.

אבל לאה אינה רק האחור דאימא לבד,

וזהו הטעם שהיא בעצם לא ספירה שרשית וגם אין לה בניה פרצופית שלמה.

וזהו הטעם שלאה היא כולה דינים תקיפין לפי שאפי' אימא דינים מתערין מינה ומכ"ש באחוריים שלה. וזהו טעם למה שביארנו בענין דרוש התפילין כי גם שם נרמזו ב' הנקבות האלו והם בחי' קשר תש"ר בסוד לאה דכתיב וראית את אחורי שהיא עומד' באחור עם ז"א בחציו העליון באחורו ראשו בסוד קשר תש"ר אבל רחל נרמזה בסוד תש"י כי היא עומדת מחציו ולמטה של ז"א מכנגד הלב ושם ביארנו טעמו של דבר כי רחל שהוא פרצוף גמור יש לה בחי' תש"י בפרשיות ובבתים כדמיון ז"א ממש שיש לו תש"ר אבל לאה שאינה רק אחוריים דאימא אינה רק בחי' קשר דתש"ר שהיא עור לבד בלתי בתים ופרשיות כלל והנה עד"ז ג"כ נרמזו שתיהן לאה ורחל בענין הק"ש כי הנה ענין הק"ש הוא בחי' כניסת המוחין בז"א.

זה שהיא פרצוף גמור והיא רק עור, גורם לכך שעיקר ענינו של יעקב הוא ברחל ולא בלאה. זה דבר אחד. דבר שני משתקף בכך שקשר תפילין של ראש, פרצוף לאה שנתקן באחור, הוא רק עור. רחל היא תפילין של יד, בית שלם עם מוחין, המקביל לתפילין של ראש של ז"א.

האר"י הקביל את לאה ורחל למערכת התפילין. תפילין של ראש כנגד הז"א, תפילין של יד כנגד רחל, והקשר של תפילין כנגד לאה.

### ד' דאחד- פרצוף לאה

ונודע כי התפילין יוצאין מן המוחין כנז' במקומו ולכך כמו שבתפילין אנו מחברין לאה עם ז"א בסוד תש"ר עם הקשר שלו אבל רחל היא בפני עצמה בסוד תש"י. כך עתה אנו בק"ש בפסוק א' של שמע אנו מחברים את לאה שהיא ד' דאחד שהיא קשר תש"ר עם יחוד ז"א עצמו אשר הוא תש"ר בפסוק הא' דשמע ישראל ואח"כ בבשכמל"ו הוא יחוד בפני עצמו לרחל והוא לסיבת הטעם הנז' בענין תפילין כי להיות שרחל היא פרצוף גמור בפני עצמו לכן יש לה יחוד בשכמל"ו בפני עצמה. אבל לאה שאין לה אלא הארה מועטת מן הד' מוחין של ז"א לכן היא טפלה אליו.

בזה המהרח"ו פתר את השאלה בה הוא התחיל, אם אתה אומר שד' היא מלכות, והזהר אומר שגם 'ברוך שם כבוד מלכותו לעולם ועד' היא מלכות, איך זה מסתדר? 'ברוך שם כבוד מלכותו לעולם ועד' זה פסוק של יחוד בפני עצמו. פסוק שלם שמקביל לשמע ישראל. הוא מקביל לנוק'- יחודא עלאה- ז"א, תפילין של ראש. יחודא תתאה- רחל אם אתה אומר שד' היא מלכות, והזהר אומר שגם 'ברוך שם כבוד מלכותו לעולם ועד' היא מלכות, איך זה מסתדר?

מהי הנקבה שכלולה ב'אחד', האות ד'? זה קשר של תפילין של לאה, שנמצא שם מאחור, שהוא באמת מחובר לז"א, כי הוא עומד שם מאחריו ואין לו פרצוף בפני עצמו, כדי שהוא יקבל סיפור משל עצמו.

שאלה נוספת שיש לנו היא שמצד אחד רחל היא זו שמעלה מ"ן, מצד שני לאה היא הנמצאת בתוך הד' דאחד. הזהר אמר שד' דאחד היא המלכות הנקראת קשר של תפילין, שזו לאה. כך שלכאורה שרחל מעלה מ"ן וזה הולך ללאה. זו בעיה שהוא עוד לא פתר אותה.

### סדר כניסת המוחין

ובזה הטעם יובן גם כן, למה אנו מתחילין בלאה קודם רחל, לפי שלאה היא עומדת למעלה במקום אחורי הראש. כי זהו הטעם שבזוהר קוראים אל לאה עלמא עלאה והראשונה המקבלת הארת המוחין היא לאה.

למה אנחנו מתחילים בלאה לפני רחל? כי זהו סדר כניסת המוחין. המוחין נכנסים קודם לראש ואח"כ יורדים לחג"ת. בסוף הם יגיעו גם לנה"י. לכן לאה תמיד תבנה מבחינה פרצופית, מבחינת המוחין, לפני שרחל תבנה. אנחנו עוסקים בבניין המלכויות מכוח הארות מוחין.

### הד' של פרצוף לאה

גם לסיבה זו נקראת ד', לפי שהיא יוצאה ממש מאחורי הד' מוחין דז"א.

גם נקראת דלת לסיבת היותה דלה ועניה, כי היא דינין תקיפין לסיבת היותה אחוריים דאימא עלאה.

גם נקרא דלה ועניה לפי שאינה פרצוף גמור כמו רחל כנז' ואיננה רק עור בלבד בסוד עור דקשר דתש"ר כנז"ל.

גם לסיבה זו היא ד' רבתי, לפי שכל אלפא ביתא רבתי היא באימא עלאה ולאה היא אחוריים דאימא עלאה ולכן היא ד' גדולה.

היא נקראת ד' מכמה סיבות: גם מצד שזה ארבע מוחין, וגם מצד שהיא דלה ועניה, כי היא אחורים דאמא ודינים קשים. היא רק עור, אין לה פרצוף, היא רק אחורים של אמא שזה רק כלים חלקיים. היא ד' בגלל שהיא דלת רברבא, בגלל שהיא הארת אמא שהיא אותיות גדולות.

## שלושת הסוגים של הארת התפילין

בקריאת שמע, יש הארת מוחין שנכנסת לז"א קודם כל, לד' מוחין שנכנסים. אבל יש פה גם הארת מוחין שיוצאת למלכויות בסוד תפילין של ראש, קשר של תפילין, ובסוד תפילין של יד. בזמן קריאת שמע נתקנים התפילין. הארת התפילין יוצאת. הארת התפילין תצא שוב בסוף התפילה, כמו שראינו בדרושי התפילין דרוש ה'. התפילה יוצרת החתמה של רשימו שנשאר אחרי התפילה. זה סוד התפילין. הם נשארים אחרי התפילה ומשאירים את הארת התפילה במשך היום. בדרוש התפילין, דרוש ה', האר"י אומר שהם היו הולכים עם תפילין במשך היום, כדי להחזיק את הרושם של התפילה איתם. אלה שני סוגים שונים של יציאת התפילין, של קריאת שמע ואחרי התפילה. אבל, כשרק התחילה התפילה כבר הנחנו תפילין. זו הייתה החזרת הרשימו של יום אמש של המוחין שהסתלקו לנו. אנו חוזרים להזכר בעצמנו- מה אנחנו, ומה רצינו מהחיים שלנו, על הבוקר עוד לפני שממש התעוררנו. תפילין של יד מחזירים את הרשימו של הנקבה ותפילין של ראש מחזירים את הרשימו לזכר. לסיכום, שלוש פעמים אנו פוגשים את התפילין: בנקודת הכניסה, בקריאת שמע, ובסוף התפילה.

בסוף התפילה אנו אומרים "ויעבר ה' על פניו", זה סוג של הארת התפילין שחוזרת להופיע. זה קשר של תפילין. "ויעבר ה' על פניו ויקרא ה' ה' אל רחום וחנון" – קשר של תפילין הראה לו. זה מה שמופיע באותה נקרת הצור בה משה רבינו זוכה להארת לאה.

יש התפתחות בהארה של התפילין במשך התחנות האלה. מאד הגיוני שהתפילין יהיו בקריאת שמע, מצד התוכן שלהן. זהו המקום שלנו כמעידים על יחוד השם, שהוא גם המקום של התפילין, להנכיח את היחוד. במה התפילין של קריאת שמע שונים מהתפילין של אחרי התפילה ומהתפילין של תחילת התפילה?

### הארת התפילין של הבוקר

התפילין שבתחילת התפילה הם הארת רשימו של יום האתמול. זהו זיכרון, "לזכרון בין עיניך", אני חוזר לזכור את נקודת הרצון שלי. בתחילת הדרך התפילין היו רק כתרים. כתרים שחוזרת אליהם הארת המוחין. הפרצוף עוד לא התעורר. הנקבה, המלכות, היא רק נקודת קטנה שעלתה מן הבריאה. נקודת הכתר שלה שעלתה בלילה חוזרת לקשר על היד, אלו התפילין של הבוקר. רשימו המתעורר בנקודת הרצון של כנסת ישראל שהולך ועולה, ומעורר את נקודת הרצון של הקב"ה בנו מחדש. רשימו שעולה מן הגלות, שבים אל ארץ ישראל אחרי אלפיים שנות גלות, ומתעורר בנו הרצון והזכרון של הקשר שהיה עוד לפני הלילה. הוא חוזר להופיע מחדש, ואיתו אנו לוקחים את היכולת ללכת ולעבור את תהליכי הבניה המחודשים של עצמנו. תוך כדי שאנו עוברים עכשיו גלות חדשה בארץ ישראל, תשע ספירות של הלילה שהיו בלאה יורדות לבי"ע לגלות וצריך להעלות אותן, לברר מחדש את כוחות החיים שלנו בצורת ה'רחלית' ולא ה'לאתית'.

הז"א היה במוחין דיניקה. הרשימו של התפילין שהחזרנו לנקודת התפילין שלו, היא רשימו שמאיר בבחינה כתרית. הוא עצמו עוד לא זכה למוחין. זה רק רשימו של מוחין מן העבר שאנו מעוררים.

חלק גדול ממה שאנחנו עושים בחיים זה לעורר את הרשימו. אנחנו מעוררים את הברית שנכרתה בהר סיני. משה רבינו מעורר את הברית הזו בערבות מואב, ואנו מעוררים את הברית ואת זכרונות בית ראשון ובית שני בתקופה שהייתה מלכות ישראל על מקומה. זה רשימו של זכרונות העבר, שמעוררים אותנו לתפילה.

רבי פנחס מקוריץ אומר שאם אתה במוחין דקטנות ואין לך כוח להתפלל, תזכר במקום או בזמן שהייתה לך תפילה טובה, תתחבר לרשימו של התפילה שהייתה שם. כיוון ששכינה לא זזה ממקומה, הרשימו נושא בתוכו את אנרגיית החיים שהייתה באותו סיטויאציה. מתוך זה תוכל להתחבר ולעורר בך את בקשת התפילה שיש בך עכשיו. להחזיר משם הארה וכוח ואמון מאותו רשימו שנשמר במרחב.

אנחנו לוקחים את הרשימו של התפילין של יום אמש כדי להתחיל איתו תפילה חדשה. אבל, כל הרשימו הזה הוא כשז"א עדיין במוחין דיניקה, ונוקבא עדיין נקודה קטנה. כל התיקון של התפילין הוא תיקון כתרי בלבד שמעורר את תהליכי הרצון וההכרה שגנוזה בתוך נקודת הרצון.

### הארת התפילין של ק"ש

בקריאת שמע, אנחנו מחדשים מוחין באמת, זה לא רק רשימו של העבר. אנחנו חוזרים לקרוא ק"ש כדי לחדש את הברית. אדם צריך לקרוא ק"ש **היום**. כל יום ויום יהיו בעיניך כחדשים. הרשימו של העבר הוא בסיס לחידוש היום-יום שלי. אני מחדש **היום** ברית עם הקב"ה. חידוש הברית שלי **היום** עם הקב"ה ממשיכה מחדש מוחין **היום**. זה האתגר שלנו בק"ש. כל יום להגיע לנקודת התחדשות ברית עם הקבה.

כיון שאנו כל הזמן חוזרים אחורה למוחין דעיבור ויניקה אנחנו צריכים את תהליכי החידוש. בשמועה שניה יש הסתלקות של נקודת הברית בלילה. בחצות לילה אנחנו רוצים לחדש את נקודת הברית ולחדש מתוכה יכולת לעמוד בתפילה באופן ער ונוכח בחווית החיים, מתוך יכולת לחיות בנקודת התחדשות של ברית, מוחין דגדלות, הארת פנים וקשר שמאיר את היום.

הקריאת שמע שלנו זו קריאת שמע שניה שהאדם אומר. קריאת שמע הראשונה הייתה בשלב של התפילין, שלב ראשוני, עוד לא היה בה מעבר ממצבי היניקה למצבי הגדלות. הקריאת שמע הזו מעבירה מקטנות לגדלות, ומתחילה לבנות את הפרצופים מחדש. קודם כל יש התעוררות ראשונה של המשכת מוחין מחודשת להארת הרצון. הקשר והשייכות טמונה בנקודת הרצון. יש פה תיקון הכתרים במובן מסויים. בבחינה שתי העדיים שירדו לעם ישראל בהר סיני. אין בקטע שלפנינו בניית פרצופים של המלכויות. יש פה את נקודת תיקון המלכויות כשני תפילין, תפילין של יד וקשר תפילין של ראש, לאה ורחל. המצב של התפילין הוא מצב כתרי. עוד מעט נעבור לשלב בו תתרחש בניית הפרצופים. התפילין של תפילת שמונה-עשרה מביאים הארת פנים שלמה יותר. תפילין של תפילה ולא רק תפילין שלפני בניית הפרצוף. אז נעמוד כבר פנים בפנים, הארת הפנים השלמה הזו נרשמת, היחוד שצומח מתוכם במוחין של אמא ושל אבא הולך ונרשם בהארת פנים. זה התפילין של סוף התפילה.

אבל בינתיים, בקריאת שמע, התפילין הם תפילין של תורה, תפילין של רצון ותורה, תודעה חדשה שנבנית בתוכנו גם כשעדיין אין לנו יכולת לתקשר עם זה פנים בפנים חוץ מלהאיר את זה כהארת רצון והארת תודעה. זה אולי הקשר הנוסף שיש בין קריאת שמע ללימוד תורה, כדברי הירושלמי.

## המעבר מפרצוף לנקודה בעליה לאצילות

ונחזור לענין כי בד' זו דאחד תכוין להמשיך הארה מן ד' מוחין דז"א אל לאה וסוד הענין הוא במה שביארנו כי רחל היא עומדת עתה בהיכל אהבה דעולם הבריאה אלא שעתה עלתה למעלה בסוד מ"ן. ונודע כי בהיותה למטה בבריאה עומדת שם בסוד נקודה קטנה ר"ל כי נאשר תעלה באופן ההוא אל האצילות לא תראה שם רק בחינת נקודה קטנה ואז היא צריכה לקבל מן הז"א הארה אחר הארה מדרגה אחר מדרגה עד שתחזור להיות פרצוף גמור כבראשונה כמשי"ת בברכת אבות ונמצא כי עתה אשר עלתה למעלה בהכרח כדי להעלות מ"ן עלתה בבחי' נקודה קטנה. וכאשר עתה בק"ש ירדו המוחין דז"א אינה יכולה עדיין לקבל המוחין שלה כי אפילו בחי' גופא אין לה ואיך תקבל המוחין עתה ואי אפשר לקבלם עד ברכת אבות כמשי"ת אבל לאה יכולה עתה לקבל את המוחין שלה לפי שכבר נתבאר שרחל ירדה עד עולם הבריאה, אבל לאה שהיא אחוריים דאימא לא נפלה אלא בעולם האצילות ונפילתה היתה שירדה למטה ממדרגתה דהיינו שירדה עד מקום רחל נוק' דז"א ולכן כאשר עולה ז"א בסוד מ"ן למעלה גם לאה היא עולה למעלה עד מקומ' ועלייה זו הוא התיקון שלה ולכן יכולה לקבל בק"ש את המוחין שלה. אבל רחל אשר ירידת' ונפילת' הוא למטה בעולם הבריאה לכן היא מתמעטת בבחי' נקוד' קטנה וצריכה תיקון מחדש כדי שתעשה פרצוף כמתחילה

זה קטע שנראה תמים אבל הוא מאוד בעייתי. רחל היא בעולם הבריאה, ואנחנו רוצים להעלות אותה לאצילות. בעולם הבריאה יש לה כבר מעין עשר ספירות ברמה מסוימת. תשע הספירות של רחל ירדו עם בוקר לעולמות הבי"ע. יש לה תשע ספירות לפחות. היא לא באמת קטנה כמו הכתר שלה שירד בלילה. כאן מדובר בתשע ספירות של רחל שירדו למטה. איך נתייחס לאיך שהיא נראית לנו בעולם הבריאה? האם זה נקרא שיש לה פרצוף? פרצוף היא ודאי לא. אבל היא גם לא קטנה, יש לה נפח מסוים של תשע ספירות.

לעומת זאת, כשהיא עולה לאצילות היא תחזור להיות נקודה קטנה. היא עוברת פאזה. על מה שבעולם תחתון ניתן לומר עליו הרבה מילים, בעולם העליון זה נקודת רצון. אין מילים לבטא את מה שיש לבטא בעולם התחתון. זה מאפיין קלאסי שקורה לנו כל הזמן כשאנחנו מעלים מים נוקבין. יש לי בעולם הזה: נפש, רוח, נשמה, פרצוף שלם. כשאני נכנס בשערי האצילות אני חוזר להיות נקודה קטנה. אני עולה מ"ן. מ"ן זה ביצית. כל מה שאני הפך לביצית, ביעא, בקשה אחת, כמיהה לחיים, לחיי קודש. בעולם התחתון יכול להיות שיש לי הרבה מורכבויות. כל זה נאסף לבקשה לחיים, לרצון לחיים קדושים, יכול להיות שיש הרבה עושר ומורכבות בתוך הבקשה הזו, אבל בתוך המרחב האצילי אין לי מילים ושפה לתאר את הבקשה הזו. אני מסוגל להעלות אותה באופן קיומי כלפי מעלה. יכול להיות שאם אזכה בתהליכי תפילה, התפילה תתן לי מילים ואותיות, יכולת לפתח תודעה גדולה יותר שמסוגלת לחשוב איך אותו רצון לחיים קדושים משתקף בעולם הכרתי, בעולם דמיוני, בעולם רגשי, בעולם תפקודי, בעולם של מרחבי בית וזוגיות ועבודה ומדינה, נצליח לייצר שפה לחיי הקודש. אז יבנה לי פרצוף רחל.

אבל בינתיים, יש לי רק נקודת רצון לחיים קדושים, עדיין אין לי שפה. השפה היא באיזור של רחל. אני יודע להגיד הרבה מילים בעץ הדעת טוב ורע. אבל כשאני מתחיל לגעת בנקודת עץ החיים, בבקשת החיים הקדושה שלי, אין לי הרבה מילים בשביל זה. אני קצת אילם ביחס למרחב הזה. זה חלק מהמשמעות שהתודעה והמוחין מגדילים את הפרצוף. הדבר הראשון שנאמר בתפילה הוא: 'ברוך אתה ה''. 'אתה' זה להמשיך מאלף ועד תיו לאות ה'. להמשיך 22 אותיות למלכות הקדושה. לתת לה 22 אותיות להתחיל לשוחח את המרחב אליו היא נכנסה. אם לא תהיה לה שפה חדשה היא לא תוכל להתפתח, היא תמשיך לדבר את השפה הישנה. בין אם זה שפה גלותית, ובין אם זו שפה של עולמות הבריאה התחתונים, שפה של נפרדות ואחרות. יש כאן שפה חדשה שצריכה לצמוח, שפה שמפסיקה לשוחח רק במושגים של 'אני מולך' באופן לעומתי, כי יש פה מרחב של אחדות חיים שמצריך חשיבה אחרת על מי אנחנו ומה מערכת היחסים ביננו. החיים הם הרבה יותר 'מיניה וביה', והקטבים יוצרים שפה משותפת שהיא חשיבה של עולם יותר אחדותי, שהקטבים נישאים בתוכה כתנועות של אחדות וחיים.

במובן הזה, רחל עולה עכשיו מהבי"ע לאצילות, מעלה מים נוקבין ורוצה לקבל חיים, להתחדש, להתפתח ולצמוח, אבל היא עולה כנקודה קטנה בלבד. זה ישתקף גם בהורדת המוחין. היא לא תוכל לקבל מוחין של נה"י, רק כתר.

מהי אותה נקודה? זו יכולה להיות המלכות 'אחת שאלתי מאת ה''. יש לי רק בקשה אחת- 'אחת שאלתי' הכל נכלל בתוך המלכות. זה יכול להיות גם הכתר, באופן יחסי, לא במובן השרשי. זה יכול להיות גם בחכמה. הכל נכלל בנקודת הראשית, נקודה ראשונית מאד שהכל נאסף אליה. 'ראשית חכמה יראת השם', אשה יראת השם. נקודת יראה של בקשה לחיים שיודעת שזה קיומי לה ומשמעותי לחייה ואין לה מלבד זה כלום. היא כמהה לזה. זה יכול להיות או מלכות או כסוג של כתר, או חכמה.

הדימוי הזה הוא עיקרון יסודי. הוא יופיע בעוד מעברים. במעברים בין עולם לעולם אני הופך לנקודה קטנה. העיקרון הזה מופיע גם במעבר מאחור לפנים, כמו שנראה בדרושי תפילת שחרית. גם אם יש לי פרצוף שלם של מלכות, כשהמלכות הצליחה להבנות כפרצוף של כנגד זעיר אנפין באחור בעשר ספירותיה, קומה כנגד קומה, כשהיא תחזור לפנים היא תחזור להיות נקודה קטנה כל פעם מחדש. כיוון שפרצופים אחרים לא יורדים כמו שהמלכות יורדת להם לא יקרו כאלה תהליכים. ללאה וז"א לא יקרו תהליכים כאלה, הוא היה בעולם האצילות ונשאר בעולם האצילות. הוא לא פרצוף דינמי כמו המלכות, גם לא לאה. רחל היא הפרצוף הכי דינמי שגדל וקטן. יש לה שמחת חיים מצד אחד, ודיכאון עמוק מצד שני. אלו החיים.

## הבירורים של לאה

ההסבר של הרב על לאה הוא יותר מורכב. על פי ההסבר ללאה אין בעיה כזו, כי לאה לא ירדה לעולמות הבריאה יצירה ועשייה. היא נשארת במקום דומה למה שהיא הייתה. מעבר לכך, האר"י מסביר שלאה נמצאת למטה בקריאת שמע, במקום של רגלי ז"א, במקום רחל. רחל היתה צריכה להופיע במקום מלכות, ובקריאת שמע היא עולה ממקום המלכות של רחל למקום שלה ומופיעה שם. אבל אתמול בלילה לאה הייתה בערבית מן החזה ולמעלה, בחצות לילה היא גדלה את כל הקומה, ובבוקר תשע הספירות של לאה הסתלקו והלכו לבריאה וחזרו לרחל. הם אלו שעולים מ"ן. מה לאה עושה ברגליים? לאה צריכה להיות בחזה ולמעלה. שם היא הייתה בערבית. שם היא הייתה בחצות לילה. היא התארכה לכל קומתה כי היא קיבלה את תשע הספירות של רחל שירדה לגלות. כעת היא צריכה לכאורה להישאר למעלה. למה שהיא תהיה למטה?

לאה כבר מראשית הבריאה נמצאת למעלה באצילות. כשנתקן עולם התוהו, נתקנו הפרצופים, ואז היא עמדה למעלה. משה רבינו פוגש אותה למעלה. ביציאת מצריים אנו פוגשים את לאה למעלה, בארבע הכוסות של ליל הסדר. גם בסדר היום מצאנו אותה למעלה, בערבית, במנחה. זה מאוד מפתיע ומוזר שלאה נמצאת למטה.

אפשרות אחת היא לומר, 'בבוקר והנה היא לאה'. גילו שהיא לאה בבוקר ואמרו לה תרדי למטה. עבדת עלינו, גירשו אותה מהגן. אבל לא מצאנו דרוש כזה.

אפשרות שנייה היא שיש את לאה של מעלה, היא שם מאז בריאת העולם, ועוברת תהליכי היתקנות. אבל יש בחינות של לאה שלא התבררו. תשע הספירות של לאה לא התבררו, רק המלכות שלה התבררה. תשע הספירות שלה נשארו במקום רחל. כך יוצא שפרצופי לאה שמבריאת העולם ועד היום כבר נמצאים למעלה. אבל, כל יום ויום יש בחינת עלייה של לאה חדשה שעוד לא נתקנה עד היום, והיא נמצאת במקום רחל. היא עולה כשאנו מעלים מ"ן לאבא ואמא ומתקנים את גילוי המלכות וחידוש המוחין מדי יום ויום. אנחנו בעצם מבררים בחינות חדשות שטרם התבררו מראשית הבריאה, שנתקנות על ידינו מדי יום ויום. אנחנו מתקנים מדי יום קצת מהאחוריים של אבא ואמא, עד ביאת משיח צדקנו. זה מה שכתוב בדרוש של יעקב ולאה שלמדנו בתחילת השנה שעברה. כל קיום המצוות שלנו והתפילות שלנו אינו אלא לתקן תשע הספירות של לאה שנמצאים במקום רחל. מדי יום ויום בעת קריאת שמע אנחנו מבררים עוד בחינה של לאה שלא התבררה. כל יום אנחנו פוגשים רבדים חדשים של העולם, המחדש בטובו בכל יום תמיד מעשה בראשית, בחינות חדשות של לאה שצריכות להתברר.

אנחנו מעלים מ"ן לאבא ואמא. המ"ן של אבא ואמא הוא זעיר אנפין ונוקביה. הילדים הם המ"ן של ההורים. הם עולים שם גם בייחוד תדיר וגם בייחוד שאינו תדיר.

אבל יש עוד מ"ן. האחוריים של אבא ואמא. אנחנו מעלים את האחוריים של אבא ואמא למ"ן. לאה שלא התבררה, עולה עכשיו כאחורי אמא כמ"ן. היא נתקנת, ותמצא מחדש את מקומה. בעת המשכת המוחין של קריאת שמע, מכוח הארת המוחין החדשה, אותה בחינה חדשה שעלתה היום מים נוקבין של לאה, תמצא מחדש את מקומה. כל יום אנחנו מתמודדים עם תהליכים חדשים של בירורי פרצוף לאה שלנו. תהליכים חדשים מבירורי האחור של או"א שלנו. זה לא משהו שנתקן בראשית הבריאה, וכל ההתמודדות שלנו זה בעולם שלנו בין שכבות החיצון הלאתיות לבין שכבות המציאות המתוקנות, אלא יש לנו גם תהליכי בירור של מלכות שמיים שאנו מבררים בשמע ישראל.

אנחנו מאמירים את הקדוש ברוך הוא, "את השם האמרת היום", מכירים בו ובמלכות שמיים כמשהו שהוא מעבר לכל, כמשהו שבשבילו אני מוכן למסור את הנפש. זה לא רק מייחד ייחוד אבא ואמא עילאין, אלא גם מגלה את נקודת סגולת ישראל שבנשמתי, נקודת המעבר, השייכות העצמית, פרצוף לאה שבי הולך ונתקן כגילוי מלכות שמים שעולה אל מקומה. "אשירה לה' כי גאה גאה", היכולת שלי להעלות את נקודת גאות ה' שבתוכי, כשייכות עצמית נשמתית שמעבר לכל, זה תיקון פרצוף לאה. זה עוד תהליך עמוק שקורה בפרצוף לאה. הוא יכול להיות רק תוצר לוואי של האירוע. כי כביכול העיקר הוא תיקון פרצוף רחל. עיקר מה שאנו מעלים מ"ן זה לתיקון פרצוף רחל. אבל תוך כדי שרחל עולה, יחד איתה עולים גם רכיבים של לאה. הם תופסים בינתיים את המקום שרחל אמורה להיות בו באצילות, והם עולים יחד עם ז"א לאמא, מעלים מ"ן במסירות נפש על קידוש ה' לאבא, ממשיכים הארת רצון עליונה של או"א עילאין ובונים מחדש בתוכנו את מלכות שמים. היא חלק מהידיעה העצמית שלנו בהשי"ת שהיא סוד העקשנות היהודית, עם קשה עורף, אבל הפעם בקטע טוב. היא נובעת מגאוה נסתרת שיש לנו בקב"ה, "יחידה ליחדך". התהליכים האלו הם חלק מהעלייה של מלכות לאה שמתברר מתוך מלכות רחל.

כל פעם שאני מוכן להיכנס לקשר, להכיר באחד, שזה בעצם מה שקורה ב"שמע ישראל", כניסה לברית ומסירת החיים שלי לתוך הקשר מתוך רצון לחדש אותו, אני מברר משהו, מקבל עלי עול שמים. המשמעות של קריאת שמע, היא קבלת מלכות שמים, מלכות שמיים זה פרצוף לאה.

כשאני מוכן לוותר קצת על ההיבריס האנושי שלי, על האנושיות הנפרדת שלי, מוכן להפוך אותה להיות חלק מקשר. זה חלק מן התיקון של לאה. המעבר מלילית ללאה, מהמקום החופשי, המורד שלא מוכן לקבל עול, המקום השדי, אל המקום שנתקן בתוך הברית. הקצה השני זה פרשת ציצית, "וראיתם אתו וזכרתם את כל מצות יהוה ועשיתם אתם ולא תתרו אחרי לבבכם ואחרי עיניכם אשר אתם זנים אחריהם". היכולת לתקן את העיניים והלב כיכולת להיות חלק משנים עשר שבטי יה המעידים את עדות האחד, מתוך קבלת מלכות שמים. גם בזה יש תהליכים, זה מופיע במקומות אחרים, כל פעם שאנו קוראים קריאת שמע, אנחנו מתבררים מלילית ללאה.

נראה את זה גם בקטע שדלגנו. יש עוד עקבות לאירוע של תהליכי בירור של רבדים ראשוניים שאנחנו עושים בכל פעם בקריאת שמע. אנחנו ממשיכים את הסיפור.

## "ברוך שם כבוד מלכותו לעולם ועד" רחל או לאה?

ולכן עתה בק"ש שעדיין לא נעשית פרצוף אין בה כח לקבל את המוחין שלה עדיין וא"ת א"כ מה הוא התיקון שאנו מתקני' אותה עתה ביחוד בשכמל"ו והתשובה היא כי אין זה רק הכנה אל העתיד כאשר נאמר ברכת אבות בתפלת י"ח שימצא הכל מוכן ומזומן ותקבלם וז"ס מ"ש רז"ל הביאו לה עבדיה בחשאי ומ"ש אם תשאל גנאי הוא לה כו' הענין הוא כי בהיות' בלתי תיקון יש לה גנאי אם תשאל ולכן הביאו לה עבדיה בחשאי כמשי"ת בע"ה..

המוחין שהיא מקבלת זה רק הכנה לעתיד. כשהיא תהיה ראויה היא תוכל לקבל את המוחין האלה ולצמוח מתוכם. עכשיו זה עדיין גנאי לה, לומר "ברוך שם כבוד מלכותו לעולם ועד" בקול, ולשאול את המוחין האלה כשאין לה יכולת לשאת אותם בתוך החיים שלה.

היא עדיין בת מלך, עדיין לא מלכה. היא עדיין לא הגיעה למלכות באמת. כשהיא תגדל יום אחד, היא תהיה מלכה בדור הבא, עכשיו היא רק בת מלך. מה שהיא מקבלת עכשיו זה באמת לא ראוי, כי זה לא מבושל מספיק, אין לה את היכולת לקבל את זה בצורה מפותחת מתוקנת, כשיש לה יכולת לדבר ולספר אותו. זה תבשיל שהוא באמצע להתבשל.

אם חשבנו שלאה זה ד' דאחד, ורחל זה ברוך שם כבוד מלכותו לעולם ועד, אז מסתבר שזה לא נכון. לאה זה גם ד' דאחד, וגם "ברוך שם כבוד מלכותו לעולם ועד". עכשיו נשאל את עצמנו מחדש באיזה אופן רחל היא "ברוך שם כבוד מלכותו לעולם ועד", ויהיה כאן ארגון מחדש לכל הכוונה.

דע כי על האמת הוא כי גם לאה יחודה היא בבשכמל"ו עם רחל אלא שלהיותה נוק' עלאה עליונה יש לה ג"כ יחוד למעלה בראש הזכר בסוד ד' דאחד ונמצא כי בד' דאחד אנו מכוונים אל כתר דלאה בלבד ושאר התפשוטתה נרמז בבשכמל"ו עם רחל.

זה הפער בין שפת הכתר, שפת התפילין, לבין השפות הפרצופיות. בשפות הכתריות רחל אכן נמצאת כנגד הלב בשליש העליון של החזה, ולאה נמצאת בדעת. אבל בשפות של הפרצופים, לאה מתחילה מהדעת ועד החזה, ורחל מתחילה מהחזה ולמטה. מה בשפת הכתר והמוחין הוא מקומה של רחל, בשפת הפרצוף הוא מקומה של לאה. כשאני מסתכל על מה שקורה ב"ברוך שם כבוד מלכותו לעולם ועד", ובד' דאחד, מנקודת המבט של שפת הפרצופים, אז ד' דאחד הוא הכתר של לאה, כי היא יוצאת מהדעת. ואילו "ברוך שם כבוד מלכותו לעולם ועד" הוא הגוף של לאה, כי עד שם היא מתפשטת. יש כאן שתי פרספקטיבות שמתמזגות. כשאני מחליף שפה הדרוש מתהפך. אלו ואלו דברי אלוהים חיים.

ב"ברוך שם כבוד מלכותו לעולם ועד", יש בחינה מסוימת של רחל. הכתר של רחל, כפרצוף, אמור לצאת ממפתח הלב ומטה, לא כנגד הלב. אבל מסתבר שיש לה שתי כתרים נקודתיים- כתר גלוי וכתר סמוי. הכתר הגלוי, הפרצופי שלה, הוא שני שלישי התפארת. ואילו הכתר הסמוי שלה, נעוץ בסוד התפילין של יד ממש כנגד הלב. יש משהו ברחל שהיא לא מסוגלת להגיד כמה היא אוהבת אותו. זה משהו שלא מצליח לומר את עצמו עד הסוף. הכתר שלה עמוק בתוך עלמא דאתכסיא, בתוך מרחב של לאה. זה חלק מהמורכבות שבין הפרצופים האלו. לאה מחזיקה בתוכה את הכתר של רחל. ואילו הכתר של רחל הופך להיות מרחב ובית לגוף של לאה שהולך ונבנה. זה מאפיין כללי לבעיה שלעולם הגלוי יש סוד והוא לא מצליח לומר אותו. עולם הסוד מחזיק את הסוד של העולם הגלוי. עולם הסוד צריך את השפה של רחל בשביל לתת לעצמו תבנית והופעה, ולפעמים הוא גם יקח ממש את הגוף של רחל בשביל להופיע בחצות לילה.

## המוחין של לאה

דע כי על האמת הוא כי גם לאה יחודה היא בבשכמל"ו עם רחל אלא שלהיותה נוק' עלאה עליונה יש לה ג"כ יחוד למעלה בראש הזכר בסוד ד' דאחד ונמצא כי בד' דאחד אנו מכווני' אל כתר דלאה בלבד ושאר התפשוטתה נרמז בבשכמל"ו עם רחל ג"כ. ונבאר עתה ענין הכתר הזה דלאה שאנו מכוונים בו בד' דאחד. דע כי בחי' לאה אינה רק אחוריים דאימא עלאה כנז"ל אשר לכן איננה רק בחי' קשר דתש"ר שהיא של עור בלבד. וכבר ביארנו ענין מלת עור מה עניינו ואמרנו שהענין הוא שאין לאה לוקחת הארה מן המוחין עצמן דז"א אלא מן הנה"י דאימא אשר הם הלבוש של המוחין דז"א כנודע. אבל רחל לוקחת הארה מן המוחין עצמן לפי שהיא במקום החסדים המגולים והחסדים הם מכים במוחין ומוסיפין בהם הארה ומוציאים אותם לחוץ משא"כ בלאה העומדת מכנגד מקום החסדים הסתומים וכבר ביארנו כי הלבושין של המוחין הם ד' שמות אהי"ה ונמצא כי כל קבלת לאה הוא מאלו הד' שמות אהי"ה. ובתחלה היא מקבלת כללותם בלבד ולוקחת הד' אלפין אשר בארבע שמות אהי"ה אשר אלו הד' אותיות הם היותר מעולות ומשם נעשה כתר שלה וזה תכוין בד' דאחד שהם ד' אלפין הנז' אבל תכוין כי היא ד' גדולה פי' כי כל מוח מאלו הד' מוחין כולל כולם כמבואר אצלינו בדרוש הציצית ונמצא שד' זו כלולה מן ארבעה והם ד"פ ד' הם י"ו מוחין.

במוח החוכמה יש חוכמה בינה ודעת [דעת דחסדים ודעת דגבורות]. לבינה יש גם כן חכמה דבינה, ובינה דבינה, ודעת דחסדים ודגבורות דבינה. כל מוח כולל בתוכו ארבע מוחין, וכל דל"ת כוללת בתוכה את כל הדל"ת. יש פה בעצם שש עשרה מוחין. כל מוח כולל את כל הארבע. בתוך התפילין פרשת החוכמה זה "קדש לי". פרשיית הבינה "והיא כי יביאך". דעת דחסדים "שמע ישראל", "ואהבת". דעת דגבורות "והיה אם שמוע".

כל מוח בתוכו הוא עולם שלם, מכיל בתוכו את כל המורכבות הזו. לדוגמא: דעת דגבורות זה "והיה אם שמוע", הפרשייה הכי גדולה, שמכילה בתוכה גם חסדים וגם גבורות. אם תשמעו ונתתי גשמיכם, ואם לא תשמעו תהיה גלות מהארץ, "ועצר את השמים". זה שם "אקוי", ולמה לא "אקוה"? כי הוא כולל ה' החסדים, השמאל נכלל גם בימין.

יש פה מורכבות של כל מוח. בכל מוח יש עושר פנימי. כשאתה רוצה לייצר מערכת יחסים שיש בה דעת דגבורות, יש שם גם חכמה. צריך לעשות את זה בצורה שיש בה גם תבונה, ולראות איך אתה עושה את זה בצורה שיש בה מקל וגזר- חסדים גבורות.

הד' האלה הם ד' גדולות, כפולות.

### ד' מוחין שבכתר

אבל תכוין כי היא ד' גדולה פי' כי כל מוח מאלו הד' מוחין כולל כולם כמבואר אצלינו בדרוש הציצית ונמצא שד' זו כלולה מן ארבעה והם ד"פ ד' הם י"ו מוחין ודבר זה נרמז בהיות ד' זו גדולה. וכן היה מורי ז"ל אומר שצריך לכתוב בתפילין ובמזוזה שיעור ד' זו דאחד גדולה ועבה כשיעור עובי ד' דלתין קטנות ולפי שעתה הם סוד הכתר דלאה ונודע כי כללות ד' מוחין כלולים בכתר ובארבע מוחין כלולים כל הי"ס ונמצא כי מוכרח הוא שיהיה בכתר כללות כל הארבע מוחין:

גם הכתר כולל בתוכו ארבע מוחין, וגם ארבע מוחין הללו כוללים בתוכם במובן מסויים ארבע מוחין. הכתר של לאה, הוא מצד אחד כתר, אבל זה לא כתר דל, זה כתר עם עולם שלם, שנושא את כל מה שתחתיו. הכל מונח בתוך מצב הכתר. זו חשיבה מפותחת על תודעת הכתר שלנו.

זה כתר עם מוחין. ככה ציירנו את התפילין כבר בתחילת הדרך, בתפילת שחרית, בהחזרת הרשימו, זה הכתר, כתרים שהסרנו להם את הרשימו של המוחין, ארבע מוחין לכל כתר. כתר הוא נקודת רצון בלבד. הכתר גם נושא בתוכו את הדנ"א של כל העץ. נכון שזה רק זרע, אבל אם תיכנס לתוך הזרע תראה את הדנ"א של כל העץ. יש לכתר מוחין. מוחין של מה שהולך לצמוח. כל הדנ"א שלו נמצא בתוך הכתר. זה הדימוי של כתר שנושא את המוחין כהארה כתרית, כרצון שרוצה לצמוח ולפתח את כל הסיפור שטמון בתוכו, את התודעה שגנוזה בו.

החכמה היא "ראשית חכמה" והכתר הוא גם כן "ראשית". שתי ראשיות שנושאים בתוכם את מה שיבוא מתחתיהם. היו"ד כוללת בתוכה את כל ההמשך, וגם הכתר. זה מאפיין של שתיהם. הראשית נושאת בתוכה "סוף מעשה במחשבה תחילה" או "איזה חכם הרואה את הנולד", את ההולך ומתהווה מתוכו.

בחכמה זה יותר פשוט שהיא נושאת את המוחין הבאים, כי זה מוח. בכתר מורכב להבין איך הכתר נושא מוחין. זו שפה אחרת. הכתר הוא נקודת רצון, אבל בתוך הרצון יש מוחין. החכמה היא מוח, היא חשיבה. מחשבה נושאת בתוכה את המשך התפתחות המחשבה, אבל כשהרצון נושא בתוכו מחשבה, זה יותר טריקי. הוא מחזיק את המחשבה כרצון. לפעמים נראה תהליכים בהם מוחין הופכים לתודעה. המוחין מגיעים ככתר, הם נכנסים כמוחין, ואז בוקעים החוצה כדעת בתהליכי יציאת התפילין.

כשהמוחין בוקעים החוצה כתודעה וחוזרים אחורה כקשר של תפילין אז כל המוחין מתארגנים מחדש כדעת. אותו הדבר כשכל המוחין מופיעים כרצון. זה כמו להגיד שבהארת פנים נמצאים כל המוחין במובן מסויים. הלימוד האמיתי קורה מכוח הארת הפנים. הארת הרצון. כל מה שהמוחין נושאים בתוכם זה רצון, בהקשר של הבקיעה של הדעת, וזה סוג מסויים של מפגש שרוצה לקרות. המוחין, לפעמים זו הדרך שלך לספר את איך אתה נוכח בתוך העולם.

יש לך איזו נקודת רצון נקודת להיות בנוכחות מסויימת, שאתה חווה בה את האופן שבו אתה חי את החיים. נוכח בתוך החיים. יש לך יכולת לספר את זה כמוחין. להפוך את זה למחשבות שאתה חושב: מה צריך להיות? איך צריך להיות? זה מצביע על נקודת הרצון והבקשה שלך. איך אתה מתהווה לתוך המציאות שנושאת בתוכה תודעה או מחשבה מסוימת. אתה יכול להגדיר את זה כמחשבות, אבל בעצם זה נמצא כנקודת רצון שרוצה לחיות את החיים בדרך מסוימת. המוחין הם הדרך לממש את הרצון הזה. הם חושפים את מה שמבקש לצמוח, שהוא הנקודה, לא המוחין עצמם. יש גרעין שרוצה לצמוח, המוחין הם הדרך שלו לספר ולהופיע את עצמו. לתת לו יכולות להתפתח ולצמוח באופן שהוא רוצה לגדול ולהביע את עצמו דרכו.

המוחין פה הם מה שגנוז בעומק הרצון. החכמה לא נפרדת מן הרצון בשלב הזה. אלה איכויות שנושאות את פוטנציאל ההתממשות של הרצון בעצמו.

יש לזה השלכות. יש הבדל בין המוחין כשהם לא כלולים בכתר לבין המוחין בעת שכלולים בכתר. זה אופי אחר של יחס לתודעה ולחשיבה. מה המשמעות של החשיבה. בהקשר הזה, היא חוזרת לשקף את נקודת הרצון המתהווה שלי בחיים. המחשבה שלנו בצורה הרגילה שלה היא מכירה. אני מכיר שמשהו מסוים הוא כך וכך. ואילו כאן, המחשבה היא חלק מן התנועה הרצונית, פועלת מתוך המציאות ולא אמת הכרתית.

### ההבדל בין מוחין לבין מוחין שבכתר

החכמה פה היא הארת רצון והארת פנים, היא בקיעה מעמקי העצמי שלי, שיש בו סוג של חכמה פנימית שרוצה לצמוח. איך העצמי שלי רוצה להופיע בתוך המציאות. זוהי תודעה שכשמונחים בתוך הרצון, הרצון הזה ילך לתוך המציאות.

יש הרבה השלכות להבדל שבין מוחין שבכתר לבין מוחין שמוחזקים בנפרד. הרב קוק כותב שאחד הדברים מהרכזיים שקרו בעקבות חטא אדם הראשון, הוא היפרדות החכמה מן הרצון. הרצון רוצה, הוא לא בהכרח מחובר אל החכמה. גם החכמה עומדת בפני עצמה כהכרות עם המציאות, היא מפעילה אותי בפני עצמה. החכמה והרצון כבר לא אחד, חלק מן התיקונים העמוקים שלנו זה להחזיר את החכמה והרצון להיות אחד.

אני יכול להקשיב למה שאתה אומר, ולשמוע את החכמה שאתה מספר לי. שיותר ממה שהיא מספרת את החכמה שלך, היא מספרת את מי שאתה. אם אני מספר את החכמה שלך אני יכול להתוכח, אבל אם אני מקשיב למי שאתה, זה כבר הקשבה מסוג אחר. אלה איכויות אחרות של קשב. אתה מספר לי נקודות רצון בהתהוות שלך. החכמה הקיומית שלך מבקשת להתבטא לתוך המציאות. יכול להיות ששם גם יש תיקון. תיקוני הפרצוף שצריכים להעשות גם באריך אנפין, כמבואר באדרא רבה.

אם נקודת הרצון שם, זה לתת פרצוף, פנים ומילים, לאותם מעמקים. זהו קשב בו אקשיב אחרת לחכמה שלך. היא תהיה אחת עם הארת הפנים שלך. אם היא תהיה בלי הארת פנים, אני יודע שאין שם הארת רצון. לולא הארת הרצון שם, אני לא רואה אותך מופעל עמוק ונולד מחדש תוך כדי שאתה מספר לי על החכמה שלך, על אותן הכרות עומק שטמונות ומופיעות את מעמקי הרצון שלך. חלק מן המסע שלך, שם יהיו שרשי שמות המ"ב, אותה הארת פנים חכמתית שלך.

זו סוגיה חשובה מאד. חלק מן התהלכים היסודיים והדרמטים בתהליכי התהוות המציאות שלנו, שישליכו על חלק גדול מן הבעיות שלנו, הוא שיש לי רצון ויש תורה, והרצון והתורה לא בהכרח הולכים ביחד. הסיפור מורכב לי. כל זה נובע מפגם הקשר בין הרצון לחכמה. חלק מהנחות הבסיס שהרב קוק מאריך באורות התשובה, הם שרצון וחכמה בתודעה יהודית הם אחד. תיקון הרצון הוא הכרחי לחכמה, ותיקון החכמה הכרחי להארת הרצון. חלק ממשמעות "תיקון הברית" הוא תיקון הקשר בין רצון לבין חכמה. הגמרא עצמה אומרת "הן יראת ה' היא חכמה". רק יראת ה' היא חכמה. אנו עוסקים באחד שבין הרצון לחכמה בחיים. הרצון הוא חכמתי והחכמה היא רצונית, אני לא מקיים נתק בתוכי בין הדברים האלה. זה סוג אחר של לימוד והקשבה לתורה, שעולה מתוך אנשים.

### תיקון הכתר של לאה

הדל"ת שלנו זה תיקון הכתר של לאה, שנבנה מארבע אלפי"ן של שמות אהי"ה. שמות ההוי"ה עלו לז"א. בכוונה הקודמת, אמרנו שד' אחד, וארבע הויות נמשכות מן אבא ואמא לז"א, ע"ב ס"ג מ"ה ב"ן.

המלכויות מקבלות שמות אהי"ה. עיקר האנרגיה הנשית יכולה להיות שם אדנות או שם אלקים, ובעומק - שם אהי"ה. שם אהי"ה הוא היכולת שלנו לשאת התפתחות וצמיחה אין סופית. "אהי"ה אשר אהי"ה", מספר מה הפוטנציאל שטמון בתוכנו, לא מצד שם הוי"ה, לא מצד היו"ד של החכמה, מכוח החיים המתהווה, אלא מצד הבינה. באל"ף יש יכולת לגלות את הפוטנציאלים שגנוזים בתוכם עד אין סוף. אהי"ה אשר אהי"ה.

אלו תנועות משלימות. ומה שיש בין החכמה לבינה משתקף עכשיו בין הז"א למלכויות. הז"א נתקן להיות שם הוי"ה, כמוחין פנימיים, והמלכויות נתקנות להיות שם אהי"ה, כמוחין פנימים.

זו המשמעות של קבלת מוחין דגדלות. חשיבה חדשה אודות מי אני ומה אני. אני לא מוגבל לשמות אלהי"ם שבי, להגדרת הסיפור שלי. יש לי אנרגיות חדשות של התפתחות וצמיחה שקשורים לשם הוי"ה כאנרגיה זכרית ולשם אהי"ה כאנרגיה נשית. שמות האהי"ה יהיו גם בזכר, כיון שהוא מקבל את האור מאימא. שמות ההוי"ה הללו יבואו מלובשים בשמות אהי"ה, אבל אצל המימדים הנשיים שמות אהי"ה הם הדומיננטים. הם עיקר מה שבונה אותן.

הארבע אלפין הולכים ללאה, שמקבלת את הפלא שבתמונה בשם אהי"ה, הפלא זה ארבע אלפין. לאה היא הפלא, היכולת להפתח אל העולם הבא, אל המעבר, לעמוד בתוך החיים ולחוות את הפלא שבקיום.

רחל תקבל את ה-הי"ה, ארבע הי"ה. הן מחלקות ביניהן את שם אהי"ה. לאה מקבלת ארבע אל"ף ורחל מקבלת ארבע הי"ה. זה הכניסה של המוחין באופן פוטנציאלי, זה לא יורד למטה. אמא תקבל הי"ה, והיא תקבל אל"ף. זה מה שקורה כשלוקחים את המוח של הבינה שהיא א-ה-י-ה והופכים אותו לשתי פרצופים. האהי"ה נשמע הרבה יותר הי"ה. האלף היא קריאה לפלא, תודעה פלאית של המציאות, אם כי לאו דווקא נשמעת לתוך המציאות. בני רחל ובני לאה יכולים לריב על מה צריך לקרות, האם "*היה*" את מה שיש, או חיה את ה*"פלא*" של המציאות. צריך לחבר אותם! זו הטרגדיה. בעצם הסיפור הוא אחד. אם נחבר את לאה ורחל יהיה לנו השם השלם, אהי"ה, אבל זה התפצל לנו בינתיים.

עכשיו הדלת הוא ארבע אלפין, וארבע הי"ה (20) זה גימטריא של ועד (80), *"ברוך שם כבוד מלכותו לעולם ועד"*. ה"ועד" הוא כמו הכתר של רחל, נושא את ההי"ה לתוך המציאות. אנרגיית ההי"ה, שחסר בה משהו מן האור העצמי של 'א-היה'.

המילה אלף היא גם פלא. "אליף" זה ללמוד, "אאלפך חכמה". אלה תהליכי הלמידה שטמונים בעולם הלאתי, שהיא כרגע מוחין. אפשר לחשוב על משמעות ארבע האלפין שמייצרים תהליכי למידה שנוצרים ביכולת התרגום. 'אליף' זה לימוד, אבל בתרגום לארמית. זהו סוג של אור חוזר של האחור שלוקח את המוחין ומאפשר 'אילוף'.